《酴醿一首》
宋代·苏籀

绊挽风光数丈枝，曳松拖雪不胜宜。
浓铅轻素谁调练，郁蕙滋胜无等夷。
婆律著人酲自解，昆吾雕玉赏尤奇。
攀条嚊蕊思京洛，末利晶荧自一时。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。